b"\n_START_ARTICLE_\nGasherbrum I\n_START_SECTION_\nExploraci\xc3\xb3\n_START_PARAGRAPH_\nLes primeres exploracions del Gasherbrum I es comparteixen amb les altres muntanyes de la zona del Baltoro, en especial el K2. El 1892 fou fotografiat per Conway. Durant l'expedici\xc3\xb3 de 1909 del Duc dels Abruzzos torn\xc3\xa0 a ser fotografiat i explorat. El 1929 una nova expedici\xc3\xb3 s'hi acost\xc3\xa0. El 1934 l'Expedici\xc3\xb3 Internacional a l'Him\xc3\xa0laia, dirigida pel su\xc3\xads Gunter Dyhrenfurth, explora el Gasherbrum I i II. Dos alpinistes arriben fins als 6.300 metres. El 1936 una expedici\xc3\xb3 francesa arriba fins als 6.800 metres.\n_START_SECTION_\nPrimera ascensi\xc3\xb3\n_START_PARAGRAPH_\nEl 1958 el Club Alp\xc3\xad Americ\xc3\xa0 patrocin\xc3\xa0 una expedici\xc3\xb3 al Gasherbrum I. S'acabaven les opcions de fer un primer vuit mil pels americans. L'expedici\xc3\xb3 fou dirigida per Nich Clinch. El 5 de juliol Pete Schoening i Andy Kauffman assoliren el cim. Havien sortit del camp V (7.150 m) a les 5 de la matinada i arribaren al cim a les 3 de la tarda. Durant l'ascens empraren unes improvisades raquetes de neu quan el desnivell no era massa exigent, cosa que els permet\xc3\xa9 avan\xc3\xa7ar m\xc3\xa9s r\xc3\xa0pidament."